CELEX: 52018PC0727
Language: hr
Date: 2018-11-05
Title: Prijedlog PROVEDBENE ODLUKE VIJEĆA o izmjeni Provedbene odluke 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 5.11.2018.
            COM(2018) 727 final
            2018/0376(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”
                  1
               ) Vijeće, odlučujući jednoglasno na prijedlog Komisije, može bilo kojoj državi članici odobriti uvođenje posebnih mjera odstupanja od odredaba te direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 27. travnja 2018. Republika Litva zatražila je odobrenje za nastavak primjene mjere odstupanja od članka 193. Direktive o PDV-u, kojim se određuje osoba odgovorna za plaćanje PDV-a. Dopisom koji je Komisija zaprimila 23. srpnja 2018. Republika Litva podnijela je izvješće o primjeni te mjere. 
            
            
               U skladu s člankom 395. stavkom 2. Direktive o PDV-u Komisija je dopisima od 16. kolovoza 2018. o zahtjevu Republike Litve obavijestila ostale države članice, osim Španjolske i Cipra, koje je obavijestila dopisima od 17. kolovoza 2018. Dopisom od 20. kolovoza 2018. Komisija je obavijestila Republiku Litvu da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Člankom 193. Direktive o PDV-u propisuje se opće pravilo da je porezni obveznik koji isporučuje robu ili usluge obično odgovoran za plaćanje PDV-a.
               
               
                  U skladu s člankom 395. Direktive o PDV-u države članice mogu primjenjivati mjere odstupanja od odredaba Direktive o PDV-u kako bi se pojednostavnili postupci naplate PDV-a ili spriječili određeni oblici utaje ili izbjegavanja poreza ako im je to odobrilo Vijeće.
               
               
                  Republika Litva zatražila je da nastavi primjenjivati mehanizam prijenosa porezne obveze na transakcije drvnom sirovinom i isporuke robe i usluga koje izvršava porezni obveznik nad kojim se provodi postupak u slučaju nesolventnosti ili postupak restrukturiranja pod sudskim nadzorom, tj. da za plaćanje PDV-a bude odgovorna osoba kojoj se ta roba i usluge isporučuju.
               
            
            
               Mjera odstupanja prvotno je Republici Litvi odobrena Odlukom Vijeća 2006/388/EZ od 15. svibnja 2006.
                  2
                za razdoblje do 31. prosinca 2009. te je zatim ponovno odobrena Provedbenom odlukom Vijeća 2010/99/EU od 16. veljače 2010.
                  3
                do 31. prosinca 2012., Provedbenom odlukom Vijeća 2012/704/EU od 13. studenoga 2012.
                  4
                odobrena je do 31. prosinca 2015., a Provedbenom odlukom Vijeća (EU) 2015/2395 od 10. prosinca 2015.
                  5
                odobrena je do 31. prosinca 2018.
            
            
               
                  U predmetnom zahtjevu i izvješću o ocjeni Republika Litva obavijestila je Komisiju da se primjena mehanizma prijenosa porezne obveze na isporuke drvne sirovine i na isporuke robe i usluga koje izvršava porezni obveznik nad kojim se provodi postupak u slučaju nesolventnosti ili postupak restrukturiranja pod sudskim nadzorom pokazala vrlo djelotvornom u sprečavanju prijevare. Mehanizam prijenosa porezne obveze nije samo sredstvo kojim se poreznim tijelima olakšava kontrola i ubiranje PDV-a, nego i poticaj poreznim obveznicima da se pridržavaju svojih obveza. Prema Republici Litvi broj prekršaja u prethodno navedenim područjima znatno je smanjen od uvođenja mehanizma prijenosa porezne obveze. Nadalje, posebna mjera ne utječe negativno na ukupni prihod od PDV-a koji se naplaćuje u fazi konačne potrošnje te stoga ne utječe negativno ni na vlastita sredstva Unije koja proizlaze iz PDV-a.
               
               
                  Odstupanja se obično odobravaju na ograničeno razdoblje kako bi se moglo procijeniti je li posebna mjera primjerena i djelotvorna te kako bi se državama članicama dalo vremena da do isteka mjere odstupanja uvedu uobičajene mjere za borbu s odgovarajućim problemom, nakon čega bi produljenje odstupanja postalo bespotrebno. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. 
               
            
            
               S obzirom na nepromijenjeno pravno i činjenično stanje, predlaže se da se mjera odstupanja produlji posljednji put i da se Republici Litvi omogući da nastavi primjenjivati tu mjeru odstupanja do 31. prosinca 2021. Do isteka tog odstupanja Republika Litva trebala bi uvesti druge uobičajene mjere za suzbijanje i sprečavanje prijevara u vezi s PDV-om u sektoru drvne sirovine i za porezne obveznike nad kojima se provodi postupak u slučaju nesolventnosti ili postupak restrukturiranja pod sudskim nadzorom. Stoga novo odstupanje od članka 193. Direktive 2006/112/EZ u odnosu na te isporuke ne bi trebalo više biti potrebno.
            
            
               •Dosljednost s postojećim odredbama politike u određenom području
            
            
               
                  Slična odstupanja u odnosu na članak 193. Direktive o PDV-u odobrena su drugim državama članicama.
               
               
                  Stoga je predložena mjera u skladu s važećim odredbama Direktive o PDV-u. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
         
         
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
               
            
            
               S obzirom na ograničeno područje primjene odstupanja, posebna je mjera proporcionalna cilju koji se želi postići.
            
            
               •Odabir instrumenta
            
            
               Predloženi instrument: Provedbena odluka Vijeća
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz jednoglasno odobrenje Vijeća na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Republika Litva i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlogom provedbene odluke Vijeća odobrava se Republici Litvi da u ograničenom razdoblju nastavi primjenjivati mehanizam prijenosa porezne obveze na isporuke drvne sirovine i na isporuke robe i usluga koje izvršava porezni obveznik nad kojim se provodi postupak u slučaju nesolventnosti ili postupak restrukturiranja pod sudskim nadzorom. Mehanizam je namijenjen borbi protiv prijevara u određenim sektorima. Njime se poreznim tijelima olakšava kontrola i ubiranje PDV-a i potiče porezne obveznike da se pridržavaju svojih obveza.
               
               
                  Prema Republici Litvi posebna mjera ne utječe negativno na ukupni prihod od PDV-a koji se naplaćuje u fazi konačne potrošnje te stoga ne utječe negativno ni na vlastita sredstva Unije koja proizlaze iz PDV-a.
               
            
            
               4.UTJECAJ NA PRORAČUN
            
            
               Prijedlog ne utječe na proračun EU-a. 
            
            
               5.OSTALI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
         
         
            
               Prijedlog je vremenski ograničenog trajanja.
            
            
            
               2018/0376 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Odlukom Vijeća 2006/388/EZ
                  7
                Litvi je odobreno da primjenjuje mjeru odstupanja od članka 21. Direktive 77/388/EEZ
                  8
                te određuje da je osoba odgovorna za plaćanje poreza na dodanu vrijednost (PDV) na isporuku robe i usluga u slučaju postupaka u slučaju nesolventnosti ili postupaka restrukturiranja pod sudskim nadzorom i isporuka drvne sirovine porezni obveznik kojem se isporučuju ta roba i te usluge. 
            
            
               (2)Provedbenom Odlukom 2010/99/EU
                  9
                Litvi je, odstupajući od članka 193. Direktive 2006/112/EZ, odobreno da do 31. prosinca 2012. nastavi određivati da je osoba koja je dužna plaćati PDV porezni obveznik kojem se isporučuju sljedeća roba i usluge: isporuke robe i usluga koje izvršava porezni obveznik nad kojim se provodi postupak u slučaju nesolventnosti ili postupak restrukturiranja pod sudskim nadzorom te isporuke drvne sirovine. Zatim je Provedbenom odlukom Vijeća 2012/704/EU
                  10
                odobrenje za primjenu te mjere odstupanja produljeno do 31. prosinca 2015., a Provedbenom odlukom Vijeća (EU) 2015/2395
                  11
                do 31. prosinca 2018. 
            
            
               (3)Dopisom koji je Komisija zaprimila 27. travnja 2018. Litva je zatražila da joj se odobri da nastavi primjenjivati mjeru odstupanja od članka 193. Direktive 2006/112/EZ na isporuke drvne sirovine i isporuke robe i usluga koje izvršava porezni obveznik nad kojim se provodi postupak u slučaju nesolventnosti ili postupak restrukturiranja pod sudskim nadzorom. Dopisom zaprimljenim u Komisiji 23. srpnja 2018. Litva je u skladu s člankom 2. trećim stavkom Provedbene Odluke 2010/99/EU Komisiji podnijela izvješće o primjeni te mjere. 
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 16. kolovoza 2018. obavijestila ostale države članice o zahtjevu Litve, osim Španjolske i Cipra, koje je obavijestila dopisima od 17. kolovoza 2018. Komisija je dopisom od 20. kolovoza 2018. obavijestila Litvu da ima sve informacije potrebne za razmatranje zahtjeva.
            
            
               (5)Porezni obveznici nad kojima se provodi postupak u slučaju nesolventnosti ili postupak restrukturiranja često zbog financijskih poteškoća ne mogu platiti PDV koji su fakturirali za svoje isporuke robe i usluga. Litva se usto suočava s problemima na tržištu drvne sirovine zbog prirode tržišta i poslovnih subjekata aktivnih na njemu. Tržištem vladaju mala poduzeća, često preprodavatelji i posrednici, koje je poreznim tijelima teško kontrolirati. Najčešći oblik utaje uključuje izdavanje računa za isporuku nakon čega poduzeće nestaje ne plativši porez, ali ostavivši klijentu valjani račun koji omogućuje odbitak poreza. Litva navodi da to stanje, zbog kojeg je primjena mjere odstupanja opravdana, traje i dalje. Istraživanjem i analizom primjene mjere odstupanja koje su provela litavska porezna tijela utvrđeno je da je mjera djelotvorna u sprečavanju prijevare u vezi s PDV-om kad je riječ o poreznim obveznicima nad kojima se provodi postupak u slučaju nesolventnosti ili postupci restrukturiranja kao i kad je riječ o transakcijama drvnom sirovinom. 
            
            
               (6)Latviji bi stoga trebalo odobriti primjenu mjere odstupanja tijekom još jednog ograničenog razdoblja, do 31. prosinca 2021. 
            
            
               (7)Odstupanja se obično odobravaju na ograničeno razdoblje kako bi se moglo ocijeniti je li mjera odstupanja prikladna i djelotvorna. Odstupanjima se državama članicama daje vrijeme da do isteka mjere odstupanja uvedu uobičajene mjere za borbu s odgovarajućim problemom, nakon čega bi produljenje odstupanja postalo bespotrebno. Odstupanje koje omogućuje primjenu mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. Latvija bi stoga do isteka ovog odstupanja trebala uvesti druge uobičajene mjere za suzbijanje i sprečavanje daljnjeg širenja prijevara u vezi s PDV-om u sektoru drvne sirovine i za porezne obveznike nad kojima se provodi postupak u slučaju nesolventnosti ili postupci restrukturiranja te joj nakon toga više ne bi trebalo biti potrebno odstupanje od članka 193. Direktive 2006/112/EZ u odnosu na te isporuke.
            
            
               (8)Mjera odstupanja neće negativno utjecati na vlastita sredstva Unije koja proizlaze iz PDV-a.
            
            
               (9)Provedbenu odluku 2010/99/EU trebalo bi stoga na odgovarajući način izmijeniti,
            
         
         
            
               DONIJELO JE OVU ODLUKU: 
            
            
               Članak 1.
            
            
               Članak 2. Provedbene odluke 2010/99/EU zamjenjuje se sljedećim: 
            
            
               „Članak 2.
            
            
               Ova se Odluka primjenjuje do 31. prosinca 2021.”
            
            
               Članak 2.
            
            
               Ova se Odluka primjenjuje od 1. siječnja 2019. 
            
            
               Članak 3.
            
            
               Ova je Odluka upućena Republici Litvi.
            
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 150, 3.6.2006., str. 13.
               
               
                  
                     (3)
                  
                        SL L 45, 20.2.2010., str. 10.
               
               
                  
                     (4)
                  
                        SL L 319, 16.11.2012., str. 7.
               
               
                  
                     (5)
                  
                        SL L 332, 18.12.2015., str. 140.
               
               
                  
                     (6)
                  
                        SL L 347, 11.12.2006., str. 1.
               
               
                  
                     (7)
                  
                        Odluka Vijeća 2006/388/EZ od 15. svibnja 2006. kojom se Republici Litvi odobrava uvođenje mjere kojom se odstupa od članka 21. Šeste direktive 77/388/EEZ o usklađivanju zakonodavstava država članica o porezima na promet (SL L 150, 3.6.2006., str. 13.).
               
               
                  
                     (8)
                  
                        Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet – zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
               
               
                  
                     (9)
                  
                        Provedbena odluka Vijeća 2010/99/EU od 16. veljače 2010. kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 45, 20.2.2010., str. 10.).
               
               
                  
                     (10)
                  
                        Provedbena odluka Vijeća 2012/704/EU od 13. studenoga 2012. kojom se izmjenjuje Provedbena odluka 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 319, 16.11.2012., str. 7.).
               
               
                  
                     (11)
                  
                        Provedbena odluka Vijeća (EU) 2015/2395 od 10. prosinca 2015. o izmjeni Provedbene odluke 2010/99/EU kojom se Republici Litvi odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 332, 18.12.2015., str. 140.).